Source: http://www.bihon.ro/csm-u-oradea-a-pierdut-cu-u-bt-cluj-napoca/1498123
Timestamp: 2018-02-19 06:14:42+00:00

Document:
CSM U Oradea a pierdut cu U BT Cluj-Napoca - BIHON
CSM U Oradea a pierdut cu U BT Cluj-Napoca
24. ianuarie 2015 08:40	 Reactualizat la:	 25. ianuarie 2015 15:58
CSM U Oradea a pierdut cu scorul de 68-80 meciul de acasă cu U BT Cluj-Napoca.
FOTO: CSM U Oradea - U BT Cluj Napoca
Baschetbaliştii orădeni n-au mai putut repeta evoluţia de excepţie din meciul de la Ploieşti, trebuind să se recunoască învinşi în partida cu U Banca Transilvania. Echipa noastră a resimţit oboseala din teribilul meci cu CSU Asesoft, iar rotaţia clujenilor, superioară atât numeric, cât şi valoric, şi-a spus cuvântul. Dar soarta partidei a fost decisă de apărarea agresivă a oaspeţilor, care a dereglat vizibil jocul gazdelor.
Meciul a început rău pentru gazde, care au înscris primul lor coş abia în minutul 6, prin Subotic, scor 2-9. Oaspeţii au dominat de altfel primul sfert, încheiat cu scorul de 11-19. Echipa noastră a redus din diferenţă în sfertul secund, scor 33-38, dând speranţe într-o revenire după pauză. Orădenii au forţat în debutul sfertului trei, apropiindu-se la doar trei puncte, când Pantic şi Subotic au marcat pentru 35-38 (‘21), respectiv 37-40 (‘22). Din nefericire, clujenii s-au distanţat apoi din nou, scorul înaintea ultimului sfert fiind 50-62. Oaspeţii şi-au conservat avantajul în sfertul patru, obţinând o victorie clară. Scorul final, 68-80 a fost consemnat după coşul de la distanţă al lui Corpodean.
„Avem mult de muncit”
„Echipa adversă a meritat sută la sută victoria, ne-a dominat de la un capăt la celălalt. Diferenţa de scor este normală după modul în care s-a desfăşurat partida. La noi s-a văzut oboseala ultimului meci, mă refer aici în special la Dillon, care a jucat foarte multe minute şi era normal să nu mai aibă acum o prestaţie foarte bună. Nicio echipă serioasă nu ţine un jucător pe teren timp de 40 de minute. Nu ne rămâne decât să ne concentrăm asupra meciurilor următoare”, a declarat antrenorul Cristian Achim după meci. Tehnicianul orădean a explicat că a fost nevoit să-l folosească pe fundaşul Vlahovic, deşi era conştient că acesta nu este încă încadrat în jocul echipei. „Nu puteam risca să jucăm din nou fără niciun fundaş, în condiţiile în care Dillon era deosebit de obosit. Era de aşteptat ca Vlahovic să nu strălucească de la primul meci, este cert că are nevoie de o perioadă de adaptare, iar la echipa noastră acest proces este de durată mai lungă. Trebuie să muncim mult pentru a ajunge la coeziunea dorită”, a conchis Cristian Achim.
CSM U Oradea – U BT Cluj-Napoca 68-80 (11-19, 22-19, 17-24, 18-18)
CSM U Oradea: Paşca, Sg. Pop, Dillon 2, Subotic 16 (1×3), Krapic 17 (5), Lupusavei 3 (1), Nuhanovic 2, Pantic 19, Corpodean 3 (1), Vlahovic 6. Nu au juca Varga, Hora. Antrenor: Cristian Achim
U BT Cluj-Napoca: Barnette 15 (1), Turner 8, Kuti, Baciu 2, Jucan, Millage, Silvăşan 12 (2), Jones 2, Lalovic 7 (1), Mandache 12 (2), Hargrove 22 (3). Antrenor: Marcel Ţenter
Taguri: baschet, CSM U Oradea, oradea, U BT Cluj-Napoca

References: CSM 

CSM 
 CSM 

CSM 

CSM 
 CSM